जिस तुरनाल में आएंगे दलाईलामा वहां परशुराम ने किया था पिंडदान
आशीष दुबे / शिव पटेल | नेमावर/कन्नौद
नमामि देवी नर्मदा सेवा यात्रा के दूसरे पड़ाव में 19 मार्च को जिस तुरनाल गांव में तिब्बत के आध्यात्मिक गुरु दलाई लामा बतौर अतिथि शामिल होंगे, उस गांव के नर्मदा घाट का महत्व बहुत खास है। तुरनाल गांव का उल्लेख नर्मदा पुराण में भी मिलता है। इसमें बताया कि भगवान परशुराम ने अपने माता-पिता का पिंडदान किया था। राजस्थान से महात्मा परशुराम बाबा ने यहां आकर भगवान परशराम का मंदिर बनवाया है।
नर्मदा के उत्तर तट पर नेमावर से पूर्व दिशा की ओर 6 किमी की दूरी पर बसे खातेगांव तहसील के गांव तुरनाल आबादी महज 500 के करीब है। मान्यता है कि यह गांव बिहार के प्रसिद्ध पितृ तीर्थ गयाजी के समान है जो फल पितरों के मोक्ष के निमित्त गयाजी में करने पर फल प्राप्त होता है वैसा ही फल इस स्थान पर पितृ निमित्त कर्म करने पर सहज ही प्राप्त हो जाता है।
तुरनाल स्थित नर्मदा तट पर भगवान परशुराम द्वारा प्रदान किए गए पिंड जो शिला पर अंकित हैं, ऐसी मान्यता है।
अंबानी का भी यहीं हुआ था पिंडदान
तुरनाल गांव के जयप्रकाश शर्मा, कमल पचोरी, मुरझाल निवासी रामू पवार और मंगलेश यादव नेमावर ने बताया करीब एक दशक पूर्व तुरनाल गांव में अंबानी परिवार के सदस्य भी आए थे और धीरूभाई अंबानी का पिंडदान किया था।
दलाई लामा के बारे में
दलाई लामा किसी व्यक्ति का नाम नहीं बल्कि एक उपाधि है। यह उपाधि उस व्यक्ति को दी जाती है जो बौद्ध धर्म के गिलुग सम्प्रदाय का आध्यात्मिक नेता होता है। इन्हें जीवित बुद्ध की उपाधि भी दी गई है। वर्तमान दलाई लामा तिब्बत के 14वें धर्म गुरु हैं जिनका सांसारिक नाम तेनजिन ग्यात्सो है। उनका जन्म 6 जुलाई 1935 में तिब्बत के आमदो इलाके में हुआ था। 1959 के दशक में चीन और तिब्बत के बीच कड़वाहट शुरू हो गई। चीन ने तिब्बत पर आक्रमण कर दिया तब दलाई लामा के जीवन पर खतरे के बादल मंडराने लगे। तब 17 मार्च 1959 को दलाई लामा ने भारत की शरण ली तब से वे उत्तर भारत के धर्मशाला (हिमाचल प्रदेश) में रह रहे है उन्हें विश्व शांति दूत कहा जाता है।
प्रशासन की उपेक्षा शिकार
यह स्थान प्रशासन की उपेक्षा का शिकार रहा है। इस पौराणिक महत्व के स्थान पर कभी प्रशासन ने ध्यान नहीं दिया यहां पर मूलभूत सुविधाओं का अभाव है। पहुंच मार्ग खस्ताहाल है, बारिश के दिनों में मुख्य मार्ग से भी संपर्क कट जाता है। सुनील शर्मा, राहुल पंवार, कैलाश पटेल, सुरेश कीर, लखन गिरी, रामदीन पंवार एवं जगदीश पंवार ने बताया जबसे यहां पर धर्मगुरु दलाई लामा की सूचना मिली है तब से ग्रामवासी उत्साहित हैं।
बडे़ बाबा आश्रम के महंत संत रामस्वरूप दास शास्त्री महाराज ने बताया कि नर्मदा पुराण के अनुसार उक्त स्थान नर्बदा तट पर भगवान परशुराम ने अपने पिता जमदग्नि ऋषि एवं माता रेणुका के इशलोकगमन के बाद पिंड प्रदान कर तर्पण किया था। वे पांच पिंड आज भी यहां शिला पर बने हैं। यही कारण है कि यहां अनेक प्रांतों से श्राद्ध पक्ष में लोग तर्पण करने पहुंचते है। 12 महीने लोग इस स्थान पर पितृ दोष निवारण करने आते रहते हैं।
भगवान परशुराम की आकर्षक प्रतिमा : पिछले वर्ष राजस्थान से यहां पहुंचे महात्मा परशुराम बाबा ने भगवान परशुराम का मंदिर निर्माण करवाया जिसमें भगवान परशुराम की आकर्षक खड़ी प्रतिमा एवं परशुराम महादेव के लिंग की भव्य आयोजन कर स्थापना की गई। यहीं पर धर्मशाला निर्माण कर नर्मदा परिक्रमा वासियों के ठहरने की व्यवस्था के साथ ही प्रतिदिन सदाव्रत प्रदान करने की व्यवस्था की गई है।
hin_Deva awa_Deva hin_Deva hin_Deva hin_Deva awa_Deva awa_Deva bho_Deva hin_Deva hin_Deva hin_Deva hin_Deva hin_Deva